Nesoenas

Nesoenas estas genro de kolomboj kiuj estas tre proksime rilataj al Streptopelia kaj Spilopelia. Ĝi estis ofte inkludita kun la tipaj turtoj en Streptopelia aŭ kun la tipaj kolomboj (Columba). Ĉe tiuj kiuj akceptis ĝin kiel propra genro, ĝi estis kutime traktita kiel monotipa, enhavanta nur la Rozkoloran turton (N. mayeri) de Maŭricio. Researchgate

Ĵusaj analizoj de kladistiko kaj de sekvencoj de DNA, kombinitaj kun distingiga morfologio kaj kutimaro, sugestis, ke la genro estas valida, sed ne monotipa. Nesoenas nuntempe referencas la ŝajne monofiletikan genlinion de Columbidae el la regiono Madagaskaro–Maskarenoj. Kvankam plej proksime rilataj kaj al Streptopelia kaj al Columba, ĝi ne povas esti senerare konsiderata baza branĉo de iu el ili.

Apartiĝinte de siaj parencoj en Columba kaj Streptopelia verŝajne en la Malfrua Mioceno, eble antaŭ proksimume 8–7 milionoj da jaroj, tiu genlinio havas karakterizajn voĉojn, kaj ĝenerale ruĝec-nuancan plumaron kun pli malhela dorso kaj pli helaj subaj partoj kaj kapo. Almenaŭ ĉe la vivantaj specioj, la pugo kaj vosto estas kontraste koloraj. La vivantaj specioj multe malsamas laŭ grandeco, kaj la rozkolora turto (kaj supozeble ankaŭ ĝia formortinta parenco de Reunio) estas precipe granda kaj apomorfa kompare kun la sufiĉe pleziomorfa, sed disvastigita Madagaskara turto (N. picturata). Sed kvankam ĉi-lasta specio havas montran plumaron sur la kolo similan al tiu de pluraj Columba kaj Streptopelia, tiuj plumoj havas iom duforkajn pintojn, male al la du rilataj genroj. Teorie, la pli malgranda genlinio povus esti apartigita kiel Homopelia, sed la plej multaj modernaj fakuloj verŝajne konsiderus tiun trodividon.

Specioj
La genro enhavas tri speciojn, el kiuj unu estas nun formortinta:

 Madagaskara turto, Nesoenas picturatus (Temminck, 1813), Komoroj, Madagaskaro, Maŭricio, Majoto, Reunio, Ĉagoso kaj Sejŝeloj. Malplej Zorgiga
 N. p. aldabranus
 N. p. comorensis
 N. p. coppingeri
 N. p. picturatus
 N. p. rostratus
 †Rodrigesa turto, Nesoenas rodericanus (Milne-Edwards, 1873), formortinta (antaŭ 1690?), Maskarena insulo Rodriges.
 Rozkolora turto, Nesoenas mayeri (Prévost, 1843), Maŭricio. Vundebla
 N. m. mayeri
 † N. m. duboisi 

Referencoj

Kategorio:Kolombedoj
Kategorio:Birdoj de Afriko